
 9.12.2020
 BG
 Официален вестник на Европейския съюз
 L 414/1
 РЕГЛАМЕНТ ЗА ИЗПЪЛНЕНИЕ (ЕС) 2020/2006 НА КОМИСИЯТА
 от 8 декември 2020 година
 за намаляване на риболовните квоти за определени запаси през 2020 година поради прекомерен улов на други запаси през предходните години и за изменение на Регламент за изпълнение (ЕС) 2020/1247
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) No 847/96, (ЕО) No 2371/2002, (ЕО) No 811/2004, (ЕО) No 768/2005, (ЕО) No 2115/2005, (ЕО) No 2166/2005, (ЕО) No 388/2006, (ЕО) No 509/2007, (ЕО) No 676/2007, (ЕО) No 1098/2007, (ЕО) No 1300/2008, (ЕО) No 1342/2008 и за отмяна на регламенти (ЕИО) No 2847/93, (ЕО) No 1627/94 и (ЕО) No 1966/2006 (1), и по-специално член 105, параграфи 1, 2, 3 и 5 от него,
 като има предвид, че:
 (1)
 Риболовните квоти за 2019 г. бяха определени с регламенти (ЕС) 2018/1628 (2), (ЕС) 2018/2025 (3), (ЕС) 2018/2058 (4) и (ЕС) 2019/124 (5) на Съвета.
 (2)
 Риболовните квоти за 2020 г. бяха определени с регламенти (ЕС) 2018/2025, (ЕС) 2019/1838 (6), (ЕС) 2019/2236 (7) и (ЕС) 2020/123 (8) на Съвета.
 (3)
 Съгласно член 105, параграф 1 от Регламент (ЕО) No 1224/2009 когато Комисията установи, че дадена държава членка е превишила риболовните квоти, които са ѝ отпуснати, Комисията приспада превишените количества от бъдещите риболовни квоти на съответната държава членка.
 (4)
 С Регламент за изпълнение (ЕС) 2020/1247 на Комисията (9) бяха извършени приспадания от наличните риболовни квоти за определени запаси през 2020 г. поради прекомерен улов на тези запаси през предходните години.
 (5)
 По отношение на определени държави членки — Дания, Испания и Франция, не беше възможно извършването на някои приспадания по Регламент за изпълнение (ЕС) 2020/1247 от квотите, разпределени за подложените на прекомерен улов запаси, тъй като през 2020 г. тези държави членки не разполагат с квоти за посочените запаси.
 (6)
 В съответствие с член 105, параграф 5 от Регламент (ЕО) No 1224/2009, ако не е възможно да се извършват приспадания от квотата за подложен на прекомерен улов запас в годината след превишаване на риболовните квоти, тъй като съответната държава членка не разполага с квота за посочения запаси, след консултации с тази държава членка приспадането може да се извърши от квотата за други запаси в същата географска зона или със същата търговска стойност. Съгласно Съобщение 2012/C 72/07 на Комисията, в което се съдържат насоки за приспадане от квотите в съответствие с член 105, параграфи 1, 2 и 5 от Регламент (ЕО) No 1224/2009 (10) (наричани по-нататък „насоките“), такова приспадане би следвало за предпочитане да се извърши през следващата година или следващите години от квотите, разпределени за запаси, които са били предмет на риболов от страна на същия флот като флота, надвишил квотата.
 (7)
 Със съответните държави членки бяха проведени консултации по отношение на някои приспадания от квотите, разпределени за запаси, различни от подложените